“Ek weet nie” | strooimeisie
“Ek weet nie”
Junie 15, 2016 Oktober 9, 2016 / strooimeisie
Daar is baie goed wat ek nie van hou nie. Verkeersreëls wat oortree word. Rugstekery. Tweegesigte. Ek hou nie van witsjokolade (wat eintlik net dik suikermelk is) of brusselse spruitjies nie. Ek kan nie kamma-koffie (meer sigorei as koffie) in my lyf kry nie. Swart suikerlose groentee is vir my maar vrek sleg. Maar die ding wat ek die laaste tyd die meeste begin háát het, is die drie opeenvolgende woorde, “ek weet nie”.
Dalk is dit omdat ek grootgemaak is om die bul by die horings te pak en geleer is dat probleme gemaak is om so gou moontlik op te los; dat elke vraag minstens een antwoord moet hê. Dat daar áltyd ‘n oplossing of antwoord is; mens moet net lank genoeg soek of lank genoeg dink.
As jy nie weet nie, maak ‘n plan. Lees die navorsing. Vra mense met werklike kennis. Google gesaghebbende bronne; nie allemanskennis nie, want dit beteken sweet-blou-bôgger-all en maak mens net meer deurmekaar. Oorweeg alles… Besluit.
Ek het nie antwoorde vir alles nie, en ek hoop nie ek kry ooit al die antwoorde nie vir alles nie, want waarmee sal ek dan my siel voed? Maar ek sal verewig soek na antwoorde op watter vrae ook al in my rigting geswaai word.
Wat wil jý vanaand eet?
Gaan ons iets lekkers doen die naweek?
Waarheen wil jý gaan?
Wie wil jý nooi?
Moet ék eerder ophou probeer?
Moet óns als eerder net los?
Is ék besig om nou net my naam te plank?
Is jy enigsins nog lief vir my…?
Ek haat die antwoord. Elke keer. Net drie woorde. En ek wens ek kon dit omtower in “ek lief jou”… maar waar kry ek daardie mag?
Ek wens ek weet… maar ek weet nie. En ek weet jy weet ook nie. En ek háát dit.
← Wat as ek val?
Play… repeat… play… repeat… →
7 thoughts on ““Ek weet nie””
Junie 15, 2016 om 23:08
“Dalk is dit omdat ek grootgemaak is om die bul by die horings te pak en geleer is dat probleme gemaak is om so gou moontlik op te los; dat elke vraag minstens een antwoord moet hê. Dat daar áltyd ‘n oplossing of antwoord is; mens moet net lank genoeg soek of lank genoeg dink.”
Junie 16, 2016 om 11:14
Dit is maar moeilik om te gesels met mense wat nie in meer as drie lettergrepe op ‘n slag kan kommunikeer nie; veral nie as hulle nie belangstel in die gesprek nie.
Junie 16, 2016 om 13:29
Soms weet ‘n mens, maar jy wil nie weet nie…
Junie 17, 2016 om 11:38
Dalk lê daar meer in die misterie as in die antwoord. As jy die antwoord het, is die misterie weg. Dalk is dit tog belangrik om soms net hoop te hê daar waar daar nie ‘n antwoord is nie. Dis moeilik.
Junie 17, 2016 om 11:53
Ek stem saam met Tannie Frannie se woorde… en terloops ek haat ook ‘ek weet nie’ antwoorde
Junie 19, 2016 om 20:51
Jy kan ‘n eier in my alie kook as ek vra: Wat wil jy eet vanaand? Ek weet nie OF wat wil jy eet!! Mens ek haat dit.
Ek wroeg ook met soveel vrae op die oomblik en ek kan net nie ‘n antwoord vind nie. Dalk moet ek net geduld hê om die antwoord te kry…. ek weet nie!
Junie 20, 2016 om 09:34
Dalk weet jy, maar jy wil nie weet nie. Moenie wroeg daaroor. Later, baie later, kom aanvaar. En dan is daar nog ‘n lang pad om te loop.